Un purtător de cuvânt al Spitalului Samitivej Srinakarin din Bangkok, Thailanda, a declarat că șase britanici se numără printre cele 20 de persoane care se află încă la terapie intensivă după ce zborul Boeing 777 al companiei Singapore Airlines a coborât brusc la 1.800 de metri, după ce a trecut prin turbulențe deasupra Mării Andaman.
Printre ceilalți pacienți aflați la terapie intensivă se numără șase persoane originare din Malaysia, trei din Australia, doi din Singapore și câte o persoană din Hong Kong, Noua Zeelandă și Filipine.
Geoff Kitchen, în vârstă de 73 de ani, din Gloucestershire, Marea Britanie, a murit în urma unui presupus atac de cord după acest incident ciudat, în ciuda faptului că echipajul de zbor a încercat să îl resusciteze timp de 20 de minute.
Unul dintre pasageri, Josh Silverstone, a declarat pentru Sky News că la bord s-a primit alerta privind centurile de siguranță, după care s-a auzit o „explozie uriașă".
„Îmi amintesc că m-am trezit pe podea și auzeam oamenii plângând, M-am uitat în jur și am văzut sânge și tavanul căzând", a spus el.
Spitalul Samitivej Srinakarin a declarat că a acordat îngrijiri medicale unui număr total de 104 persoane după ce zborul a fost deviat în Thailanda.
Este încă neclar ce anume a cauzat turbulențele, dar datele de la Flightradar24 au arătat că „zborul s-a confruntat cu o schimbare rapidă a vitezei verticale, în concordanță cu un eveniment brusc de turbulență".
(sursa: Mediafax)